宋景卫
正俗歌为陈媛作
礼义廉耻四维立，纲常名教万古植。无愧于口无愧身，无愧于身尤汲汲。妇人再醮知身污，若乃未婚心每惑。一身那可容二心，心失谁云身不失。卓哉陈媛毓名闺，五经先生兰芽茁。习礼明诗幼字林，桃夭未赋所天卒。烈女不肯更二夫，相从地下寻灵匹。见者哀号闻者悲，大吏上言采访实。旌门表墓伫恩荣，文人诗歌盛缃帙。嗟予抱璞称未亡，传闻益觉心凄恻。閒尝读书考《五经》，管窥《易》象参彖翼。男女暌而其志通，已字未娶可推测。坤道含章利永贞，从一而终恒其德。苦节悔亡不节嗟，安节之亨甘节吉。人心道心辨《尚书》，精一微危中允执。动罔不凶德二三，终始惟一臻厥极。忠贞世笃缅家声，无忝尔祖躬自饬。《诗经》三复《柏舟》篇，髧彼两髦我仪特。斯人去也矢靡它，勿匿初心矢靡慝。在室自誓首共姜，圣人取为后世则。郝邹诸儒阐说殷，死同穴而谷异室。柏舟齐女中垒编，乍至城门卫赴急。保母请还置罔闻，竟入持丧帙卫国。凡未适人许嫁矣，《春秋》经传标特笔。僖公九年书伯姬，何休《公羊》洞经术。字而笄之待成人，系属于人养贞一。明与未字之女殊，《原贞》援引曝书集。女而不妇贞为行，盲《左》、《谷梁》弗沿袭。共姬比例圣所褒，尧峰南畇说堪忆。许嫁缨为《礼记》文，名以行媒遂相识。两家斋戒告鬼神，台与终身不改革。娶有吉日未成婚，夫死亦如婿吊泣。女服斩衰往夫门，未嫁服同已娶式。妇人不二斩谓何，天不二耳《仪礼》悉。可服可往明可从，爱人以德休姑息。举世昧经谓过中，此旨不明道几熄。人求尽伦安能过，五伦祇恐常不及。由来夫妇比君臣，策名亦有未受职。清风孤竹师夷齐，商朝未禄周耻食。推观子弟事父兄，岂必一一亲颜色。父子继绝或背生，兄弟前后或南北。追思孝友自性成，非缘见面乃尽力。朋从尚友及神交，宁须把臂投胶漆。揆此可知妇与夫，性真相感当循率。殷情何必同衾帱，问名已定羞差忒。当知勉义非溺情，身洁心安理亦得。幼从父母最初言，初命是遵戒私昵。不悖于理曰无违，许嫁之语由亲出。弗亏其体弗辱亲，立志不渝贵在必。夺则随亡不夺存，志不可夺命则毕。愧存不若无愧亡，几希人禽谨出入。守贞殉烈易地同，一心不二绝矫饰。卓哉陈媛大节章，浩然正气两间塞。伤悲自署望门寡，门在望矣未许即。既云寡矣难再双，兹言至正非偏刻。鹄甘独宿歌三年，鸩告双飞媒一逼。遂将性命付轻绡，仅留心事传遗墨。视死如归岂博名，舍生取义宁图逸。惟媛家学《五经》明，察于伦理昭作述。天经地义古今垂，永永幽光争皎日。